b'\n_START_ARTICLE_\nViki Miljkovi\xc4\x87\n_START_SECTION_\nBiografija\n_START_PARAGRAPH_\nViki je bila rojena v Ni\xc5\xa1u, kjer je tudi obiskovala osnovno \xc5\xa1olo "Mar\xc5\xa1al Tito". Leta 1989 se je vpisala v srednjo glasbeno \xc5\xa1olo "Dr Vojislav Vu\xc4\x8dkovi\xc4\x87", nakar je dokon\xc4\x8dala glasbeno akademijo v Pri\xc5\xa1tini._NEWLINE_\xc4\x8ceprav njena star\xc5\xa1a Zorka in Svetomir sprva nista podpirala h\xc4\x8derinega ukvarjanja s petjem, je Viki leta 1992 posnela svoj prvi album Lo\xc5\xa1a sre\xc4\x87a. Prvi ve\xc4\x8dji uspeh je zabele\xc5\xbeila naslednje leto z albumom Hajde, vodi me odavde, s katerega sta uspe\xc5\xa1nici \xc5\xa1irom nekdanje Jugoslavije postali pesmi Hajde, vodi me odavde in Nikom nije lep\xc5\xa1e nego nama. V naslednjih dveh letih je izdala \xc5\xa1e dva albuma, na katerih so se nahajale znane pesmi Srbija (Volim momke koji piju rakiju), Nebeske suze in Tunel. Leta 1997 je nov uspeh dosegla s svojim petim albumom in pesmimi Kud\' puklo da puklo, Ne znam \xc5\xa1ta si tugo moja, \xc4\x86erka in \xc5\xbdenske bubice._NEWLINE_Leta 2001 je Viki prestopila h glasbeni zalo\xc5\xbebi Grand produkcija. Dve leti zatem je v svoji karieri postavila nov mejnik s svojim osmim studijskim albumom Mari\xc5\xa1 li, s katerega so v dr\xc5\xbeavi postale uspe\xc5\xa1nice pesmi Mari\xc5\xa1 li, Bajadera, Crno na belo, Ovog vikenda in Narukvice. Dokon\xc4\x8dno si je med najve\xc4\x8djimi zvezdami v dr\xc5\xbeavi utrdila mesto leta 2005 z albumom Mahi, mahi, s katerega je veliko priljubljenost doseglo vseh devet pesmi: Mahi, mahi, Prazan stan, Razlika, Nesanica, O kako boli, Ti mu\xc5\xa1karac, Curice, Da li si dobro spavao, Obele\xc5\xbeena. O njeni tedanji priljubljenosti pri\xc4\x8da tudi njen prvi solisti\xc4\x8dni koncert v Beogradu leta 2006 pred okoli 8000 gledalci. Uspe\xc5\xa1nej\xc5\xa1o turnejo v tem \xc4\x8dasu je izvedla samo Indira Radi\xc4\x87. Kmalu zatem je njena priljubljenost za\xc4\x8dela upadati. Junija 2007 se je poro\xc4\x8dila z glasbenikom Draganom Ta\xc5\xa1kovi\xc4\x87em in oktobra istega leta rodila sina Andreja. Leta 2009 je izdala album Ovde se ne pla\xc4\x8de z najbolj poslu\xc5\xa1animi pesmimi Ovde se ne pla\xc4\x8de, Hej, ko to pita, Do\xc4\x91avola sve in Idu mi, idu._NEWLINE_Leta 2011 je posnela pesmi Ko to zna in duet s Halidom Be\xc5\xa1li\xc4\x87em Ne zna ju\xc4\x8de da je sad, kot tudi izdala kompilacijo svojih najve\xc4\x8djih hitov. Leto kasneje si je obnovila priljubljenost z novo pesmijo Rumba, leta 2013 pa izdala pesem \xc4\x8ciki liki lajla, priredbo bolgarske uspe\xc5\xa1nice. Spomladi leta 2014 je zmagala na prvem Pinkovem glasbenem festivalu. Leta 2016 je izdala pesmi Opa, opa in Mene lo\xc5\xa1e dobro kot najavo za enajsti studijski album._NEWLINE_Od sredine 10. sezone naprej je Viki \xc4\x8dlanica \xc5\xbeirije televizijskega glasbenega tekmovanja Zvezde Granda.'